寄賈島浪仙
作者：姚合
朝代：唐

paragraphs: 悄悄掩門扉，窮窘自維縶。
世途已昧履，生計復乖緝。
疎我非常性，端峭爾孤立。
往還縱云久，貧蹇豈自習。
所居率荒野，寧似在京邑。
院落夕彌空，蟲聲雁相及。
衣巾半僧施，蔬藥常自拾。
凜凜寢席單，翳翳竈煙濕。
頹籬里人度，敗壁鄰燈入。
曉思已暫舒，暮愁還更集。
風淒林葉萎，苔糝行徑澀。
海嶠誓同歸，橡栗充朝給。